Document ID: 31988R3379

*****
ΚΑΝΟΝΙΣΜΟΣ (ΕΟΚ) αριθ. 3379/88 ΤΗΣ ΕΠΙΤΡΟΠΗΣ
της 28ης Οκτωβρίου 1988
για τροποποίηση του κανονισμού (ΕΟΚ) αριθ. 583/86 για τον καθορισμό των λεπτομερειών εφαρμογής των εξισωτικών ποσών προσχωρήσεως στον τομέα του ελαιολάδου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 473/86 του Συμβουλίου της 25ης Φεβρουαρίου 1986 για τον καθορισμό των γενικών κανόνων του καθεστώτος των εξισωτικών ποσών προσχωρήσεως στον τομέα του ελαιολάδου (1), και ιδίως το άρθρο 7 παράγραφος 1,
Εκτιμώντας:
ότι, με τον κανονισμό (ΕΟΚ) αριθ. 1859/88 της Επιτροπής της 30ής Ιουνίου 1988 που τροποποιεί τον κανονισμό (ΕΟΚ) αριθ. 3472/85 σχετικά με τις λεπτομέρειες αγοράς και αποθεματοποιήσεως του ελαιολάδου από τους οργανισμούς παρεμβάσεως (2), έχει καταργηθεί η αγορά στην παρέμβαση για τα πυρηνέλαια καθώς και οι μειώσεις που εφαρμόζονται σ' αυτή την ποιότητα ελαίου· ότι, συνεπώς, πρέπει να καθορισθεί τιμή αναφοράς του πυρηνελαίου για τον υπολογισμό των εξισωτικών ποσών προσχώρησης σύμφωνα με τον κανονισμό (ΕΟΚ) αριθ. 473/86· ότι, δεδομένης της κατάστασης που επικρατεί σήμερα και των προβλέψεων για την κατάσταση της αγοράς στα διάφορα κράτη μέλη παραγωγής, διαπιστώνεται μια ορισμένη συσχέτιση μεταξύ της τιμής του φωτιστικού παρθένου ελαιολάδου και της τιμής του ακατέργαστου πυρηνελαίου, με βαθμό οξύτητας αντιπροσωπευτικό εκείνου που αποτελεί αντικείμενο συναλλαγών μεταξύ της Ισπανίας και της Πορτογαλίας αφενός και της υπόλοιπης Κοινότητας αφετέρου ·
ότι πρέπει να τροποποιηθεί ανάλογα ο κανονισμός (ΕΟΚ) αριθ. 583/86 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 576/88 (4)·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 2 του κανονισμού (ΕΟΚ) αριθ. 583/86, πριν από το πρώτο εδάφιο, παρεμβάλλεται το ακόλουθο κείμενο:
«Για τον υπολογισμό των νομισματικών εξισωτικών ποσών και των εξισωτικών ποσών προσχωρήσεως, για το ακατέργαστο πυρηνέλαιο που υπάγεται στον κωδικό ΣΟ 1510 00 10, υπολογίζεται τιμή αναφοράς ίση με το 47 % της τιμής παρεμβάσεως του φωτιστικού παρθένου ελαιολάδου οξύτητας 5°.»
Άρθρο 2
Ο παρών κανονισμός αρχίζει να ισχύει την 1η Νοεμβρίου 1988.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Οκτωβρίου 1988.

Labels: 2
17
6